title: 2013/756/UE: Decizia Consiliului din 2 decembrie 2013 de stabilire a poziției care urmează să fie luată în numele Uniunii Europene în cadrul Comitetului privind achizițiile publice cu privire la deciziile de punere în aplicare a anumitor dispoziții ale Protocolului de modificare a Acordului privind achizițiile publice

text:
               14.12.2013

               RO

               Jurnalul Oficial al Uniunii Europene

               L 335/32

         DECIZIA CONSILIULUI
   din 2 decembrie 2013
   de stabilire a poziției care urmează să fie luată în numele Uniunii Europene în cadrul Comitetului privind achizițiile publice cu privire la deciziile de punere în aplicare a anumitor dispoziții ale Protocolului de modificare a Acordului privind achizițiile publice
   (2013/756/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Negocierile privind revizuirea Acordului privind achizițiile publice („AAP 1994”) al OMC au fost lansate în ianuarie 1999, în conformitate cu articolul XXIV alineatul (7) literele (b) și (c) din AAP 1994.

               (2)

               Negocierile au fost purtate de către Comisie în consultare cu comitetul special instituit în temeiul articolului 207 alineatul (3) din Tratatul privind funcționarea Uniunii Europene.

               (3)

               În contextul respectivelor negocieri, la 30 martie 2012 negociatorii au ajuns la un acord cu privire la un Protocol de modificare a Acordului privind achizițiile publice („protocolul”), precum și cu privire la șapte decizii care urmează să fie adoptate de către Comitetul privind achizițiile publice, prin care se va demara punerea în aplicare a anumitor dispoziții ale protocolului imediat după intrarea în vigoare a acestuia. Deciziile respective sunt următoarele: (i) decizia Comitetului privind achizițiile publice referitoare la cerințele de notificare în temeiul articolelor XIX și XXII din acord; (ii) decizia Comitetului privind achizițiile publice referitoare la adoptarea programelor de lucru; (iii) decizia Comitetului privind achizițiile publice referitoare la un program de lucru cu privire la IMM-uri; (iv) decizia Comitetului privind achizițiile publice referitoare la un program de lucru privind colectarea și raportarea datelor statistice; (v) decizia Comitetului privind achizițiile publice referitoare la un program de lucru pentru achiziții durabile; (vi) decizia Comitetului privind achizițiile publice referitoare la un program de lucru cu privire la excluderile și restricțiile prevăzute în anexele părților; (vii) decizia referitoare la un program de lucru privind standardele de siguranță în domeniul achizițiilor publice (denumite în continuare în mod colectiv „deciziile”).

               (4)

               Procedura punerii în aplicare a acordului la care s-a ajuns la 30 martie 2012 impune adoptarea de către Comitetul privind achizițiile publice, în cadrul primei sale reuniuni de după intrarea în vigoare a protocolului, a unei decizii prin care să confirme adoptarea deciziilor menționate și intrarea lor în vigoare de la data intrării în vigoare a protocolului.

               (5)

               În măsura în care deciziile facilitează punerea în aplicare a principiilor AAP 1994, astfel cum au fost revizuite, și contribuie la eliminarea practicilor discriminatorii, adoptarea deciziilor menționate va facilita o mai mare deschidere a piețelor de achiziții publice.

               (6)

               Prin urmare, ar trebui să se stabilească poziția care urmează să fie luată în numele Uniunii în cadrul Comitetului privind achizițiile publice în ceea ce privește deciziile de punere în aplicare a anumitor dispoziții din protocol,

         ADOPTĂ PREZENTA DECIZIE:
   Articolul 1
   Poziția care urmează să fie luată în numele Uniunii Europene în cadrul Comitetului privind achizițiile publice este în favoarea adoptării următoarelor decizii:

               (i)

               decizia Comitetului privind achizițiile publice referitoare la cerințele de notificare în temeiul articolelor XIX și XXII din acord;

               (ii)

               decizia Comitetului privind achizițiile publice referitoare la adoptarea programelor de lucru;

               (iii)

               decizia Comitetului privind achizițiile publice referitoare la un program de lucru privind IMM-urile;

               (iv)

               decizia Comitetului privind achizițiile publice referitoare la un program de lucru privind colectarea și raportarea datelor statistice;

               (v)

               decizia Comitetului privind achizițiile publice referitoare la un program de lucru privind achizițiile durabile;

               (vi)

               decizia Comitetului privind achizițiile publice referitoare la un program de lucru privind excluderile și restricțiile incluse în anexele părților;

               (vii)

               decizia Comitetului privind achizițiile publice referitoare la un program de lucru privind standardele de siguranță în materie de achiziții internaționale;

         și este de acord ca deciziile menționate să producă efecte de la data intrării în vigoare a Protocolului de modificare a AAP 1994.
   Această poziție se exprimă de către Comisie.
   Textul deciziilor se atașează la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 2 decembrie 2013.

            Pentru Consiliu

            Președintele

         E. GUSTAS

      ANEXĂ

                  Anexa A

               Decizia Comitetului privind achizițiile publice referitoare la cerințele de notificare în temeiul articolelor XIX și XXII din acord …

                  Anexa B

               Decizia Comitetului privind achizițiile publice referitoare la adoptarea programelor de lucru …

                  Anexa C

               Decizia Comitetului privind achizițiile publice referitoare la un program de lucru privind IMM-urile …

                  Anexa D

               Decizia Comitetului privind achizițiile publice referitoare la un program de lucru privind colectarea și raportarea datelor statistice …

                  Anexa E

               Decizia Comitetului privind achizițiile publice referitoare la un program de lucru privind achizițiile durabile …

                  Anexa F

               Decizia Comitetului privind achizițiile publice referitoare la un program de lucru privind excluderile și restricțiile incluse în anexele părților …

                  Anexa G

               Decizia Comitetului privind achizițiile publice referitoare la un program de lucru privind standardele de siguranță în materie de achiziții internaționale …

         ANEXA A

            Decizia Comitetului privind achizițiile publice referitoare la cerințele de notificare în temeiul articolelor XIX și XXII din acord
            Decizia din 30 martie 2012
            COMITETUL PRIVIND ACHIZIȚIILE PUBLICE,
            AVÂND ÎN VEDERE importanța transparenței actelor cu putere de lege și a normelor administrative relevante pentru prezentul acord, inclusiv a modificărilor aduse acestora în temeiul articolului XXII alineatul (5) din acord,
            AVÂND ÎN VEDERE, de asemenea, importanța menținerii unor liste exacte ale entităților vizate de anexele unei părți la apendicele I la acord, în conformitate cu articolul XIX din acord,
            RECUNOSCÂND dificultățile cu care se confruntă părțile în ceea ce privește transmiterea la timp către comitet a notificărilor privind modificările aduse actelor lor cu putere de lege și a normelor lor administrative care sunt relevante pentru prezentul acord, în conformitate cu articolul XXII alineatul (5) din acord, precum și a propunerilor de rectificare a anexelor lor la apendicele I, în conformitate cu articolul XIX alineatul (1) din acord,
            AVÂND ÎN VEDERE faptul că dispozițiile articolului XIX din acord fac distincție între notificările privind rectificările propuse care nu modifică domeniul de aplicare convenit reciproc în cadrul acordului și alte tipuri de modificări propuse în legătură cu anexele lor la apendicele I,
            RECUNOSCÂND faptul că evoluțiile tehnologice au permis multor părți să utilizeze mijloace electronice pentru a furniza informații privind regimurile lor de achiziții publice și pentru a transmite celelalte părți notificări în legătură cu modificarea respectivelor regimuri,
            DECIDE:

               Notificarea anuală a modificărilor aduse actelor cu putere de lege și normelor administrative

                        1.

                        Atunci când o parte menține suporturi electronice desemnate oficial care oferă trimiteri către actele sale cu putere de lege și normele sale administrative în vigoare care sunt relevante pentru prezentul acord, iar aceste acte cu putere de lege și norme administrative sunt disponibile în una dintre limbile oficiale ale OMC și suporturile respective sunt enumerate în apendicele II, partea poate îndeplini cerința de la articolul XXII alineatul (5) prin notificarea comitetului la sfârșitul fiecărui an, în legătură cu orice modificare, cu excepția cazurilor când aceste modificări sunt semnificative și pot afecta obligațiile părții asumate în cadrul acordului; în astfel de cazuri, notificarea se transmite imediat.

                        2.

                        Părțile au ocazia de a discuta notificarea anuală transmisă de una dintre părți în cadrul primei reuniuni informale a comitetului din anul următor.

               Propunerile de rectificare a anexelor unei părți la apendicele I

                        3.

                        Următoarele modificări ale anexelor unei părți la apendicele I sunt considerate ca reprezentând o rectificare în temeiul articolului XIX din acord:

                                    (a)

                                    modificarea denumirii unei entități;

                                    (b)

                                    fuziunea a două sau mai multe dintre entitățile enumerate într-o anexă; și

                                    (c)

                                    divizarea uneia dintre entitățile enumerate într-o anexă în două sau mai multe entități care se adaugă entităților enumerate în aceeași anexă.

                        4.

                        În cazul unei propuneri de rectificare a anexelor unei părți la apendicele I din motivele enumerate la punctul 3, partea transmite o notificare comitetului la fiecare doi ani, începând cu data intrării în vigoare a Protocolului de modificare a Acordului existent (1994).

                        5.

                        O parte poate să notifice comitetului o obiecție față de rectificarea propusă, în termen de 45 de zile de la data difuzării notificării către părți. În conformitate cu articolul XIX alineatul (2), în cazul în care o parte formulează o obiecție, aceasta precizează motivele care au stat la baza acesteia, inclusiv motivele pentru care consideră că rectificarea propusă ar afecta domeniul de aplicare convenit reciproc în cadrul acordului și că, prin urmare, rectificarea propusă nu intră sub incidența punctului 3. În cazul în care nu există obiecții formulate în scris, propunerile de rectificare intră în vigoare după 45 de zile de la difuzarea notificării, în conformitate cu articolul XIX alineatul (5) litera (a).

                        6.

                        În termen de patru ani de la adoptarea prezentei decizii, părțile examinează funcționarea și eficacitatea acesteia și efectuează toate modificările necesare.

         ANEXA B

            Decizia Comitetului privind achizițiile publice referitoare la adoptarea programelor de lucru
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că, în conformitate cu articolul XXI alineatul (8) litera (b), comitetul poate să adopte o decizie prin care să stabilească programe de lucru suplimentare pe care le va întreprinde pentru a facilita punerea în aplicare a acordului și negocierile prevăzute la articolul XXII alineatul (7) din acord,
            DECIDE:

                        1.

                        Următoarele programe de lucru se adaugă pe lista programelor de lucru în legătură cu care comitetul va derula activități în viitor:

                                    (a)

                                    o analiză a utilizării, a transparenței și a cadrelor juridice ale parteneriatelor public-privat și a relației dintre acestea și achizițiile reglementate;

                                    (b)

                                    avantajele și dezavantajele elaborării nomenclatorului comun pentru bunuri și servicii; și

                                    (c)

                                    avantajele și dezavantajele elaborării de anunțuri standardizate.

                        2.

                        Comitetul stabilește, la o dată ulterioară, domeniul de aplicare și calendarul fiecărui program de lucru.

                        3.

                        Comitetul analizează periodic lista de programe și efectuează ajustările corespunzătoare.

         ANEXA C

            Decizia Comitetului privind achizițiile publice referitoare la un program de lucru privind IMM-urile
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că articolul XXII alineatul (8) litera (a) din Acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind întreprinderile mici și mijlocii („IMM-urile”),
            RECUNOSCÂND importanța facilitării participării IMM-urilor la achizițiile publice; și
            RECUNOSCÂND că părțile au convenit la articolul XXII alineatul (6) să depună toate eforturile pentru a evita introducerea sau continuarea măsurilor discriminatorii care denaturează procedurile deschise de achiziții publice,
            ADOPTĂ URMĂTORUL PROGRAM DE LUCRU PRIVIND IMM-URILE:
            1.   Inițierea programului de lucru privind IMM-urile

            La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind IMM-urile. Comitetul analizează măsurile și politicile pentru IMM-uri folosite de către părți pentru a susține, promova, încuraja sau facilita participarea IMM-urilor la achizițiile publice și întocmește un raport privind rezultatele analizei.
            2.   Evitarea măsurilor discriminatorii împotriva IMM-urilor

            Părțile evită introducerea de măsuri discriminatorii care favorizează exclusiv IMM-urile naționale și descurajează introducerea unor astfel de măsuri și politici de către părțile aderente.
            3.   Programul de asigurare a transparenței și ancheta privind IMM-urile

            3.1.   Programul de asigurare a transparenței

            La intrarea în vigoare a Protocolului de modificare a Acordului existent (1994), părțile care mențin în apendicele I dispoziții specifice privind IMM-urile, inclusiv achiziții rezervate, comunică aceste măsuri și politici comitetului. Comunicarea ar trebui să conțină o descriere detaliată a măsurilor și politicilor respective, să prezinte cadrul juridic relevant și modul de funcționare a acestora, precum și valoarea achizițiilor care fac obiectul unor astfel de măsuri. În plus, părțile informează comitetul în legătură cu orice modificare semnificativă a acestor măsuri și politici, în conformitate cu articolul XXII alineatul (5) din acord.
            3.2.   Ancheta privind IMM-urile

                        (a)

                        Comitetul efectuează o anchetă în rândul părților, folosind un chestionar prin care urmărește să obțină informații privind măsurile și politicile aplicate pentru susținerea, promovarea, încurajarea sau facilitarea participării IMM-urilor la achizițiile publice. Chestionarul ar trebui să colecteze informații de la fiecare dintre părți în legătură cu:

                                    (i)

                                    o descriere a măsurilor și politicilor folosite de către partea în cauză, care să includă obiectivele economice, sociale și de altă natură ale acestora, precum și modul în care sunt administrate;

                                    (ii)

                                    modul în care părțile definesc IMM-urile;

                                    (iii)

                                    măsura în care partea respectivă dispune de agenții sau instituții specializate prin care acordă sprijin IMM-urilor în domeniul achizițiilor publice;

                                    (iv)

                                    nivelul de participare la achizițiile publice atât din punct de vedere al valorii, cât și al numărului contractelor atribuite IMM-urilor;

                                    (v)

                                    o descriere a măsurilor și politicilor de subcontractare a IMM-urilor, inclusiv obiectivele, garanțiile și stimulentele în legătură cu subcontractarea;

                                    (vi)

                                    facilitarea participării IMM-urilor în cadrul ofertelor comune (împreună cu alți furnizori mari sau mici);

                                    (vii)

                                    măsurile și politicile menite să ofere IMM-urilor ocazii de a participa la procedura de achiziții publice (cum ar fi creșterea disponibilității și a transparenței informațiilor privind achizițiile publice oferite IMM-urilor; simplificarea cerințelor de participare la licitații; reducerea dimensiunilor contractelor; plata la timp a produselor și serviciilor furnizate); și

                                    (viii)

                                    aplicarea de măsuri și politici în domeniul achizițiilor publice care să stimuleze inovarea în rândul IMM-urilor.

                        (b)

                        Compilarea de către secretariatul OMC a anchetelor privind IMM-urile
                        Secretariatul OMC stabilește un termen limită până la care toate părțile au obligația de a-i transmite răspunsurile la chestionar. După primirea răspunsurilor, secretariatul le compilează și distribuie părților răspunsurile și compilarea. Secretariatul anexează o listă a părților care nu au răspuns.

                        (c)

                        Schimburile între părți în legătură cu răspunsurile la chestionarele privind IMM-urile
                        Comitetul stabilește, pe baza documentului întocmit de secretariatul OMC, o perioadă pentru schimburi de întrebări, cereri de informații suplimentare și observații privind răspunsurile celorlalte părți.

                  4.   Evaluarea rezultatelor anchetei privind IMM-urile și punerea în aplicare a concluziilor acesteia

            4.1.   Evaluarea rezultatelor anchetei privind IMM-urile

            Comitetul identifică măsurile și politicile pe care le consideră ca reprezentând cele mai bune practici de promovare și facilitare a participării IMM-urilor părților la achizițiile publice și întocmește un raport cu cele mai bune practici în materie de măsuri și politici, precum și o listă cu alte măsuri.
            4.2.   Punerea în aplicare a concluziilor anchetei privind IMM-urile

                        (a)

                        Părțile promovează adoptarea celor mai bune practici identificate în cadrul evaluării anchetei, în vederea încurajării și facilitării participării IMM-urilor părților la achizițiile publice.

                        (b)

                        În ceea ce privește alte măsuri, comitetul încurajează părțile care mențin astfel de măsuri să le analizeze în vederea eliminării sau aplicării lor în cazul IMM-urilor celorlalte părți. Părțile respective informează comitetul în legătură cu rezultatul analizei.

                        (c)

                        Părțile care mențin alte măsuri includ valoarea achizițiilor care fac obiectul respectivelor măsuri în statisticile pe care le înaintează comitetului în temeiul articolului XVI alineatul (4) din acord.

                        (d)

                        Părțile pot solicita includerea unor astfel de măsuri în negocierile viitoare prevăzute la articolul XXII alineatul (7) din acord, iar partea care menține respectivele măsuri tratează favorabil astfel de cereri.

                  5.   Analiza

            În termen de doi ani de la intrarea în vigoare a Protocolului de modificare a Acordului existent (1994), comitetul evaluează efectul celor mai bune practici asupra extinderii participării IMM-urilor părților la achizițiile publice și analizează dacă alte practici ar intensifica și mai mult participarea IMM-urilor. De asemenea, comitetul poate analiza efectul altor măsuri asupra participării IMM-urilor celorlalte părți la achizițiile publice ale părților care mențin astfel de măsuri.

         ANEXA D

            Decizia comitetului privind achizițiile publice referitoare la un program de lucru privind colectarea și raportarea datelor statistice
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că articolul XXII alineatul (8) litera (a) din Acordul privind achizițiile publice („acordul”) prevede obligația părților de a adopta și examina periodic un program de lucru, inclusiv un program de lucru privind colectarea și raportarea datelor statistice,
            AVÂND ÎN VEDERE importanța colectării și a raportării datelor statistice, în conformitate cu articolul XVI alineatul (4) din Acordul privind achizițiile publice („acordul”), pentru asigurarea transparenței achizițiilor vizate de acord,
            AVÂND ÎN VEDERE că datele statistice care ilustrează măsura în care părțile achiziționează bunuri și servicii vizate de acord pot reprezenta un instrument important pentru a încuraja aderarea altor membri ai OMC la acord,
            RECUNOSCÂND dificultățile generale cu care se confruntă părțile la acord în ceea ce privește colectarea datelor privind achizițiile publice și, în special, identificarea țării de origine a bunurilor și a serviciilor achiziționate în temeiul acordului, și
            RECUNOSCÂND că părțile utilizează metodologii diferite de colectare a datelor statistice în vederea îndeplinirii cerințelor de raportare prevăzute la articolul XVI alineatul (4) din acord și că pot utiliza metodologii diferite de colectare a datelor pentru entitățile guvernamentale centrale și subcentrale,
            ADOPTĂ URMĂTORUL PROGRAM DE LUCRU PRIVIND COLECTAREA ȘI RAPORTAREA DATELOR STATISTICE:
            1.   Inițierea programului de lucru privind colectarea și raportarea datelor statistice

            La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind colectarea și raportarea datelor statistice. Comitetul analizează procesul de colectare și raportare a datelor statistice de către părți, precum și posibilitatea de armonizare a acestora, și întocmește un raport privind rezultatele.
            2.   Transmiterea datelor de către părți

            Comitetul stabilește o dată până la care fiecare parte transmite comitetului următoarele informații referitoare la datele statistice privind achizițiile vizate de acord:

                        (a)

                        o descriere a metodologiei utilizate pentru colectarea, evaluarea și raportarea datelor statistice, pentru valorile superioare și inferioare pragurilor prevăzute în acord și pentru achizițiile prezentate la punctul 4.2 litera (c) din programul de lucru privind IMM-urile, precizându-se, de asemenea, dacă datele privind achizițiile vizate de acord se bazează pe valoarea integrală a contractelor atribuite sau pe cheltuielile totale pentru achiziții dintr-o anumită perioadă;

                        (b)

                        dacă datele statistice colectate includ țara de origine a bunurilor sau a serviciilor achiziționate și, în acest caz, modul în care se determină sau se estimează țara de origine și obstacolele tehnice în calea colectării datelor privind țara de origine;

                        (c)

                        o explicație privind clasificările folosite în rapoartele statistice; și

                        (d)

                        o descriere a surselor datelor.

                  3.   Compilarea datelor transmise

            Secretariatul compilează datele transmise și difuzează părților aceste date și compilarea. Secretariatul anexează o listă a părților care nu au transmis date.
            4.   Recomandări

            Comitetul analizează datele transmise de părți și formulează recomandări privind:

                        (a)

                        oportunitatea adoptării de către părți a unei metode comune de colectare a datelor statistice;

                        (b)

                        capacitatea părților de a standardiza clasificările din cadrul datelor statistice raportate comitetului;

                        (c)

                        mijloacele de facilitare a colectării datelor privind țara de origine a bunurilor și a serviciilor vizate de acord; și

                        (d)

                        alte aspecte tehnice legate de raportarea datelor privind achizițiile publice, semnalate de către părți.

                  5.   După caz, comitetul elaborează recomandări privind:

                        (a)

                        o eventuală armonizare a raportării statistice, în scopul includerii statisticilor privind achizițiile publice în rapoartele anuale către OMC;

                        (b)

                        asistența tehnică în domeniul raportării statistice pe care secretariatul o acordă membrilor OMC în curs de aderare la acord; și

                        (c)

                        mijloacele prin care se poate asigura că membrii OMC care aderă la acord dispun de capacitățile adecvate pentru a îndeplini cerințele privind colectarea și raportarea datelor statistice.

                  6.   Analiza datelor

            Comitetul analizează modul în care datele statistice transmise anual secretariatului de către părți pot fi folosite pentru analize viitoare care să faciliteze o înțelegere mai bună a importanței economice a acordului, inclusiv a impactului pragurilor asupra funcționării acestuia.

         ANEXA E

            Decizia Comitetului privind achizițiile publice referitoare la un program de lucru privind achizițiile durabile
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că, în conformitate cu articolul XXII alineatul (8) litera (a) din Acordul privind achizițiile publice („acordul”), părțile adoptă și analizează periodic un program de lucru, inclusiv un program de lucru privind achizițiile durabile,
            RECUNOSCÂND că mai multe părți au elaborat politici privind achizițiile durabile la nivel național și subnațional,
            AFIRMÂND importanța asigurării desfășurării tuturor achizițiilor în conformitate cu principiile nediscriminării și transparenței reflectate în acord,
            ADOPTĂ UN PROGRAM DE LUCRU PRIVIND ACHIZIȚIILE DURABILE:
            1.   Inițierea programului de lucru privind achizițiile durabile

            La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind achizițiile durabile.
            2.   Programul de lucru examinează aspecte ce cuprind:

                        (a)

                        obiectivele achizițiilor durabile;

                        (b)

                        modalitățile în care conceptul de achiziții durabile este integrat în politicile naționale și subnaționale din domeniul achizițiilor;

                        (c)

                        modurile în care achizițiile durabile pot fi puse în practică în concordanță cu principiul „cel mai bun raport calitate-preț”; și

                        (d)

                        modurile în care achizițiile durabile pot fi puse în practică în concordanță cu obligațiile internaționale în materie de comerț ale părților.

                  3.   Comitetul identifică măsurile și politicile pe care le consideră ca reprezentând achiziții durabile, în concordanță cu principiul „cel mai bun raport calitate-preț” și cu obligațiile comerciale internaționale ale părților, și întocmește un raport cu cele mai bune practici privind astfel de măsuri și politici.

         ANEXA F

            Decizia Comitetului privind achizițiile publice referitoare la un program de lucru privind excluderile și restricțiile incluse în anexele părților
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că articolul XXII alineatul (8) litera (a) din Acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind excluderile și restricțiile cuprinse în anexele părților,
            RECUNOSCÂND că părțile au inclus excluderi și restricții în anexele corespunzătoare la apendicele 1 la acord (excluderi și restricții),
            RECUNOSCÂND importanța unor măsuri transparente în domeniul achizițiilor publice, și
            AVÂND ÎN VEDERE importanța reducerii și eliminării progresive a excluderilor și restricțiilor în cadrul viitoarelor negocieri prevăzute la articolul XXII alineatul (7) din acord,
            ADOPTĂ URMĂTORUL PROGRAM DE LUCRU PRIVIND EXCLUDERILE ȘI RESTRICȚIILE CUPRINSE ÎN ANEXELE PĂRȚILOR:
            1.   Inițierea programului de lucru privind excluderile și restricțiile

            La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind excluderile și restricțiile cuprinse în anexele părților, având următoarele obiective:

                        (a)

                        creșterea transparenței în ceea ce privește domeniul de aplicare și efectul excluderilor și restricțiilor specificate în anexele părților la apendicele I la acord; și

                        (b)

                        furnizarea de informații privind excluderile și restricțiile în scopul facilitării negocierilor prevăzute la articolul XXII alineatul (7) din acord.

                  2.   Programul de asigurare a transparenței

            Fiecare parte înaintează comitetului, în termen de șase luni de la inițierea programului de lucru, o listă care să conțină:

                        (a)

                        excluderile specifice fiecărei țări pe care le menține în anexele la apendicele I la acord; și

                        (b)

                        orice alte excluderi sau restricții specificate în anexele la apendicele I la acord care se înscriu în domeniul de aplicare a articolului II alineatul (2) litera (e) din acord, cu excepția excluderilor sau restricțiilor în curs de analiză în cadrul programului de lucru privind IMM-urile sau a cazului în care o parte și-a asumat angajamentul de a elimina o excludere sau restricție inclusă în una dintre anexele la apendicele I la acord.

                  3.   Compilarea datelor transmise

            Secretariatul compilează datele transmise și distribuie părților datele transmise și compilarea. Secretariatul anexează o listă a părților care nu au transmis date.
            4.   Cereri de informații suplimentare

            Orice parte poate să solicite periodic informații suplimentare privind excluderile sau restricțiile în sensul punctului 2 literele (a) și (b), inclusiv în ceea ce privește măsurile care se înscriu în domeniul de aplicare a unei excluderi sau restricții, cadrul juridic al acestora, politicile și practicile de punere în aplicare și valoarea achizițiilor care fac obiectul unor astfel de măsuri. Părțile care primesc astfel de cereri furnizează informațiile solicitate în cel mai scurt termen.
            5.   Compilarea informațiilor suplimentare

            Secretariatul compilează informațiile suplimentare în legătură cu oricare dintre părți și difuzează această compilare părților.
            6.   Analiza de către comitet

            La reuniunea anuală prevăzută la articolul XXI alineatul (3) litera (a) din acord, comitetul analizează informațiile transmise de către părți pentru a stabili dacă acestea asigură:

                        (a)

                        cel mai ridicat nivel posibil de transparență privind excluderile și restricțiile specificate în anexele părților la apendicele I la acord; și

                        (b)

                        informații satisfăcătoare pentru a facilita negocierile prevăzute la articolul XXII alineatul (7) din acord.

                  7.   Părțile noi care aderă la acord

            O parte nouă care aderă la acord înaintează comitetului lista menționată la punctul 2 în termen de șase luni de la aderare.

         ANEXA G

            Decizia Comitetului privind achizițiile publice referitoare la un program de lucru privind standardele de siguranță în materie de achiziții internaționale
            Decizia din 30 martie 2012
            COMITETUL PRIVIND ACHIZIȚIILE PUBLICE,
            CONSTATÂND că articolul XXII alineatul (8) litera (a) din Acordul privind achizițiile publice („acordul”) prevede obligația părților de a adopta și analiza periodic un program de lucru, inclusiv un program de lucru privind standardele de siguranță în domeniul achizițiilor internaționale,
            CONSTATÂND că, în conformitate cu articolul X alineatul (1) din acord, entitățile contractante „nu trebuie să elaboreze, să adopte sau să aplice specificații tehnice în scopul sau cu efectul de a crea obstacole inutile în calea comerțului internațional”,
            CONSTATÂND că articolul III alineatul (2) litera (a) din acord nu împiedică părțile să impună sau să aplice măsurile necesare pentru protejarea siguranței publice, cu condiția ca astfel de măsuri să nu fie aplicate într-un mod care ar constitui un mijloc de discriminare arbitrară sau nejustificabilă sau o restricție disimulată în calea comerțului internațional,
            RECUNOSCÂND necesitatea unei abordări echilibrate care să ia în considerare atât siguranța publică, cât și obstacolele inutile în calea comerțului internațional,
            RECUNOSCÂND că diferențele între practicile adoptate de părți în domeniul siguranței publice pot avea un efect negativ asupra funcționării acordului,
            ADOPTĂ URMĂTORUL PROGRAM DE LUCRU PRIVIND STANDARDELE DE SIGURANȚĂ:

                        1.

                        Inițierea unui program de lucru privind standardele de siguranță în domeniul achizițiilor internaționale: La prima reuniune de după intrarea în vigoare a Protocolului de modificare a Acordului existent (1994), comitetul inițiază un program de lucru privind standardele de siguranță în domeniul achizițiilor internaționale.

                        2.

                        Programul de lucru examinează aspecte având drept scop partajarea celor mai bune practici în ceea ce privește, printre altele:

                                    (a)

                                    modul în care preocupările în materie de siguranță publică sunt abordate în legislația, normele administrative și practicile părților și în orientările privind punerea în aplicare a acordului de către entitățile contractante;

                                    (b)

                                    relația între dispozițiile privind specificațiile tehnice de la articolul X și cele privind protejarea siguranței publice de la articolul III din acord și din anexele părților la apendicele 1;

                                    (c)

                                    cele mai bune practici care pot fi adoptate în vederea protejării siguranței publice, având în vedere dispozițiile privind specificațiile tehnice și documentația de licitație de la articolul X.

                        3.

                        Comitetul stabilește domeniul de aplicare și calendarul prevăzut pentru examinarea fiecăruia dintre aspectele identificate la punctul 2. Comitetul întocmește un raport care sintetizează concluziile examinării acestor aspecte și enumeră cele mai bune practici identificate la punctul 2 litera (c).


title: Decizia (UE) 2016/342 a Consiliului din 12 februarie 2016 privind încheierea, în numele Uniunii, a Acordului de stabilizare și de asociere dintre Uniunea Europeană și Comunitatea Europeană a Energiei Atomice, pe de o parte, și Kosovo *, pe de altă parte

text:
                  16.3.2016

                  RO

                  Jurnalul Oficial al Uniunii Europene

                  L 71/1

            DECIZIA (UE) 2016/342 A CONSILIULUI
      din 12 februarie 2016
      privind încheierea, în numele Uniunii, a Acordului de stabilizare și de asociere dintre Uniunea Europeană și Comunitatea Europeană a Energiei Atomice, pe de o parte, și Kosovo (*), pe de altă parte
      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 37 coroborat cu articolul 31 alineatul (1),
      având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (7), cu articolul 218 alineatul (6) litera (a) punctul (i) și cu articolul 218 alineatul (8) al doilea paragraf,
      având în vedere propunerea Comisiei Europene,
      având în vedere aprobarea Parlamentului European,
      întrucât:

                  (1)

                  În conformitate cu Decizia (UE) 2015/1988 a Consiliului (1), Acordul de stabilizare și de asociere dintre Uniunea Europeană și Comunitatea Europeană a Energiei Atomice și Kosovo (denumit în continuare „acordul”) a fost semnat în numele Uniunii la data de 22 octombrie 2015, sub rezerva încheierii sale la o dată ulterioară.

                  (2)

                  Uniunea și Kosovo au legături puternice și valori comune, precum și dorința de a consolida aceste legături și de a instaura o relație strânsă și durabilă, bazată pe reciprocitate și pe interese comune, relație care ar trebui să permită Kosovo să își consolideze și să își extindă relațiile cu Uniunea.

                  (3)

                  „Primul acord cu privire la principiile care reglementează normalizarea relațiilor” a fost stabilit la 19 aprilie 2013, în cadrul dialogului facilitat de UE.

                  (4)

                  Acordul prevede instituirea unei asocieri între Uniune și Kosovo, care să implice drepturi și obligații reciproce, acțiuni comune și proceduri speciale. Acesta conține, de asemenea, dispoziții care intră sub incidența capitolului 2 din titlul V din Tratatul privind Uniunea Europeană (TUE) privind politica externă și de securitate comună a Uniunii. Prin urmare, decizia de a încheia acordul ar trebui să se bazeze pe temeiul juridic care prevede instituirea unei asocieri care să permită Uniunii să își asume angajamente în toate domeniile reglementate de tratate și pe temeiul juridic pentru acordurile din domeniile care intră sub incidența capitolului 2 din titlul V din TUE.

                  (5)

                  Acesta este un acord relevant numai pentru UE. Angajamentele pe care urmează să și le asume Uniunea și cooperarea în care urmează să se implice în temeiul prezentului acord se referă doar la domeniile care intră sub incidența acquis-ului UE sau a politicilor existente ale Uniunii. Semnarea și încheierea prezentului acord sub forma unui acord relevant numai pentru UE nu aduce atingere caracterului și domeniului de aplicare ale eventualelor acorduri similare care vor fi negociate în viitor. De asemenea, acest lucru nu aduce atingere competențelor conferite instituțiilor UE prin tratate și nici pozițiilor instituțiilor UE și ale statelor membre privind competențele. Acordul prevede o cooperare extinsă în diferite domenii de politică, inclusiv în domeniul justiției și al afacerilor interne.

                  (6)

                  Încheierea acordului nu aduce atingere poziției statelor membre privind statutul Kosovo, care va fi stabilită în conformitate cu practicile naționale ale acestora și cu legislația internațională.

                  (7)

                  În plus, niciunul dintre termenii, formulările sau definițiile utilizate în prezenta decizie și în textul atașat al acordului și nici recurgerea la toate temeiurile juridice necesare pentru încheierea acordului nu constituie o recunoaștere a Kosovo de către Uniune ca stat independent și nici nu constituie o recunoaștere de către statele membre individuale a Kosovo în respectiva calitate în cazul în care acestea nu au procedat în prealabil la această recunoaștere.

                  (8)

                  Încheierea acordului în privința aspectelor care intră în competența Comunității Europene a Energiei Atomice face obiectul unei proceduri separate.

                  (9)

                  Acordul ar trebui aprobat,

            ADOPTĂ PREZENTA DECIZIE:
      Articolul 1
      Acordul de stabilizare și de asociere dintre Uniunea Europeană și Comunitatea Europeană a Energiei Atomice și Kosovo se aprobă în numele Uniunii în ceea ce privește părțile care intră sub incidența TUE și a Tratatului privind funcționarea Uniunii Europene.
      Textul acordului este atașat la prezenta decizie.
      Articolul 2
      Președintele Consiliului efectuează, în numele Uniunii, notificarea prevăzută la articolul 144 din acord (2).
      Articolul 3
      (1)   Consiliul de stabilizare și de asociere este prezidat, din partea Uniunii, de Înaltul Reprezentant al Uniunii pentru afaceri externe și politica de securitate, în conformitate cu responsabilitățile sale în temeiul tratatelor și în calitatea sa de președinte al Consiliului Afaceri Externe.
      Comitetul de stabilizare și de asociere este prezidat de un reprezentant al Comisiei.
      (2)   Comisia este autorizată să aprobe, în numele Uniunii, modificări ale acordului în cazul în care acesta prevede adoptarea lor de către Comitetul de stabilizare și de asociere.
      Articolul 4
      Prezenta decizie nu aduce atingere poziției statelor membre și a Uniunii cu privire la statutul Kosovo.
      Articolul 5
      Prezenta decizie intră în vigoare la data adoptării.

         Adoptată la Bruxelles, 12 februarie 2016.

               Pentru Consiliu

               Președintele

            J.R.V.A. DIJSSELBLOEM

         (*)  Această denumire nu aduce atingere pozițiilor privind statutul și este în concordanță cu RCSONU 1244/1999, precum și cu Avizul CIJ privind Declarația de independență a Kosovo.

         (1)  JO L 290, 6.11.2015, p. 4.

         (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia nr. 602/2012/UE a Parlamentului European și a Consiliului din 4 iulie 2012 privind modificările aduse Acordului privind înființarea Băncii Europene pentru Reconstrucție și Dezvoltare (BERD) în vederea extinderii domeniului de aplicare geografic al operațiunilor BERD la sudul și estul Mării Mediterane

text:
               7.7.2012

               RO

               Jurnalul Oficial al Uniunii Europene

               L 177/1

         DECIZIA NR. 602/2012/UE A PARLAMENTULUI EUROPEAN ȘI A CONSILIULUI
   din 4 iulie 2012
   privind modificările aduse Acordului privind înființarea Băncii Europene pentru Reconstrucție și Dezvoltare (BERD) în vederea extinderii domeniului de aplicare geografic al operațiunilor BERD la sudul și estul Mării Mediterane
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:

               (1)

               De la înființarea sa în 1991, Banca Europeană pentru Reconstrucție și Dezvoltare (BERD) a sprijinit țările din Europa Centrală și de Est în tranziția lor către o economie deschisă de piață și în promovarea inițiativei private și a spiritului antreprenorial. Domeniul de aplicare geografic al BERD ar trebui să includă și țările din sudul și estul Mării Mediterane, pentru a promova obiective similare. Ca răspuns la situația economică și politică a țărilor din sudul și estul Mării Mediterane, BERD a dezvoltat o abordare progresivă a debutului activităților sale, care va lua în considerare specificul regiunii.

               (2)

               Conform raportului întocmit de Consiliul de administrație, înaintat Consiliului guvernatorilor, cu privire la extinderea geografică a regiunii de intervenție a BERD către sudul și estul Mării Mediterane, regiunea din sudul și estul Mării Mediterane constă în țări cu litoral la Marea Mediterană, precum și Iordania, care este puternic integrată în această regiune.

               (3)

               Ca răspuns la evenimentele care au avut loc în 2011 în regiunea sudică și estică a Mării Mediterane, la 8 martie 2011, Comisia și Înaltul Reprezentant al Uniunii pentru afaceri externe și politica de securitate au prezentat o comunicare comună intitulată „Un parteneriat pentru democrație și prosperitate împărtășită cu țările sud-mediteraneene” pentru a marca sprijinul politic și economic puternic oferit de Uniune în regiune. Comunicarea comună include o opțiune de extindere a mandatului BERD la țările din vecinătatea sudică, pe baza experienței BERD din ultimii 20 de ani. Consiliul European din 24 și 25 martie 2011 și-a exprimat sprijinul larg pentru conținutul respectivei comunicări comune. În rezoluția sa din 7 aprilie 2011 privind revizuirea politicii europene de vecinătate – dimensiunea sudică, Parlamentul European a invitat BERD să își modifice statutul în vederea participării la procesul de asistență financiară.

               (4)

               În mai 2011, liderii G8 au lansat parteneriatul de la Deauville, cu scopul de a oferi sprijinul necesar țărilor din sudul și estul Mării Mediterane în demersurile lor către o societate liberă, democratică și tolerantă și au făcut apel la BERD să își extindă domeniul de aplicare geografic pentru a pune la dispoziție experiența sa și a sprijini tranziția țărilor respective în direcția însușirii principiilor democrației pluripartite, ale pluralismului și ale economiei de piață.

               (5)

               Extinderea operațiunilor BERD către țările din sudul și estul Mării Mediterane reflectă sprijinul Uniunii și al comunității internaționale pentru speranța generată de „Primăvara arabă”, pentru o tranziție în regiunea respectivă către o economie de piață și către o societate democratică pluralistă.

               (6)

               Având în vedere fragilitatea economiilor din noile țări de intervenție ale BERD și inegalitățile sociale care reprezentau una dintre cauzele fundamentale ale tulburărilor din cadrul „Primăverii arabe”, reprezentanții Uniunii în cadrul organelor de conducere ale BERD ar trebui să încurajeze BERD să își extindă activitatea privind dezvoltarea sectorului privat, pentru a contribui, de asemenea, prin intermediul finanțării pe care o acordă, la realizarea unei societăți sustenabile din punct de vedere social și al mediului, astfel cum a fost elaborat în cadrul obiectivelor de dezvoltare ale mileniului și în conformitate cu articolul 3 alineatul (5) și cu articolul 21 din Tratatul privind Uniunea Europeană. În special, ar trebui ca reprezentanții Uniunii în cadrul organelor de conducere ale BERD să încurajeze contribuția BERD la tranziția către o economie de piață deschisă, eficientă din punct de vedere energetic și favorabilă incluziunii sociale, ținând seama totodată de contextul social, în ceea ce privește sărăcia, drepturile civice și drepturile omului.

               (7)

               Prin rezoluțiile 137 și 138 adoptate la 30 septembrie 2011, Consiliul guvernatorilor BERD a votat în favoarea modificărilor necesare la Acordul privind înființarea BERD (denumit în continuare „acordul”), permițându-i să își extindă domeniul de aplicare geografic al operațiunilor BERD la sudul și estul Mării Mediterane, menținându-și în același timp angajamentul față de actualele țări de intervenție. Toți guvernatorii BERD, inclusiv guvernatorul care reprezintă Uniunea, au votat în favoarea acestor modificări.

               (8)

               Prin rezoluția sa nr. 134 adoptată la 21 mai 2011, Consiliul guvernatorilor BERD a subliniat că extinderea planificată a mandatului BERD ar trebui realizată fără aporturi suplimentare de capital din partea acționarilor săi.

               (9)

               În temeiul articolului 56 din acord, Consiliul guvernatorilor BERD urmează să întrebe toți membrii dacă acceptă sau nu modificările propuse.

               (10)

               Reprezentanții Uniunii din cadrul organelor de conducere ale BERD ar trebui să întreprindă toate demersurile pentru a încuraja BERD să își monitorizeze îndeaproape activitatea, în special în țările în care lipsește răspunderea politică, sunt încălcate drepturile civice și drepturile omului sau persistă un nivel ridicat de corupție. Mai mult, reprezentanții Uniunii în organele de conducere ale BERD ar trebui să întreprindă toate demersurile pentru a asigura respectarea principiilor referitoare la practicile bancare prudențiale, la transparență și la combaterea fraudei, astfel cum sunt invocate în Decizia nr. 1219/2011/UE a Parlamentului European și a Consiliului din 16 noiembrie 2011 privind subscrierea de noi acțiuni de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia (2), în cadrul operațiunilor BERD din noile țări de intervenție.

               (11)

               În ceea ce privește desfășurarea activităților sale în regiunea din sudul și estul Mării Mediterane, reprezentanții Uniunii în organele de conducere ale BERD ar trebui să încurajeze BERD să își continue colaborarea strânsă cu Uniunea și cu societatea civilă și să își dezvolte în continuare cooperarea strânsă cu Banca Europeană de Investiții și cu alte instituții financiare publice europene și internaționale, pentru a beneficia pe deplin de avantajele lor comparative. De asemenea, BERD ar trebui să evite duplicarea activităților unor astfel de instituții financiare publice.

               (12)

               Înainte să aprobe o nouă țară de intervenție potențială, BERD ar trebui să efectueze o evaluare tehnică detaliată a condițiilor economice și politice existente în țara respectivă, inclusiv: o evaluare a angajamentului țării față de principiile democrației pluripartite, ale pluralismului și economiei de piață înscrise la articolul 1 din acord, o evaluare a lacunelor în materie de tranziție, precum și o analiză a activităților desfășurate de celelalte instituții financiare internaționale în țara în cauză și a priorităților cu privire la care BERD ar putea valorifica la maximum cunoștințele și competențele sale unice. Cu ocazia luării în discuție a acestor evaluări, reprezentanții Uniunii din cadrul organelor de conducere ale BERD ar trebui să încurajeze BERD să țină seama pe deplin de pozițiile Uniunii.

               (13)

               În raportul pe care Comisia îl va prezenta în conformitate cu Decizia nr. 1219/2011/UE până la sfârșitul perioadei celei de a patra analize a resurselor de capital pentru perioada 2011-2015, Comisia ar trebui să țină seama de extinderea activității BERD în sudul și estul Mării Mediterane.

               (14)

               În ceea ce privește contribuția BERD la tranziția potențialelor țări de intervenție din sudul și estul Mării Mediterane către economii de piață moderne, funcționale și durabile, reprezentanții Uniunii în cadrul organelor de decizie ale BERD ar trebui să invite BERD să înainteze rapoarte anuale privind performanțele sale și să efectueze evaluări cuprinzătoare cu privire la impactul construirii unor astfel de economii înainte de realizarea analizelor cincinale ale resurselor sale de capital.

               (15)

               Prin urmare, modificările aduse acordului ar trebui să fie aprobate în numele Uniunii,

         ADOPTĂ PREZENTA DECIZIE:
   Articolul 1
   Modificările aduse articolelor 1 și 18 din acord, care extind domeniul de aplicare geografic al operațiunilor BERD, se aprobă în numele Uniunii.
   Textul modificărilor este stabilit în anexă, în scop informativ.
   Articolul 2
   Guvernatorul BERD care reprezintă Uniunea comunică BERD, în numele Uniunii, declarația de acceptare a modificărilor.
   Articolul 3
   În cadrul raportului anual înaintat Parlamentului European, guvernatorul BERD care reprezintă Uniunea raportează, de asemenea, cu privire la activitățile și operațiunile BERD din sudul și estul Mării Mediterane.
   Articolul 4
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 4 iulie 2012.

            Pentru Parlamentul European

            Președintele

         M. SCHULZ

            Pentru Consiliu

            Președintele

         A. D. MAVROYIANNIS

      (1)  Poziția Parlamentului European din 13 iunie 2012 (nepublicată încă în Jurnalul Oficial) și Decizia Consiliului din 26 iunie 2012.

      (2)  JO L 313, 26.11.2011, p. 1.

      ANEXĂ

         MODIFICĂRI ADUSE ACORDULUI PRIVIND ÎNFIINȚAREA BĂNCII EUROPENE PENTRU RECONSTRUCȚIE ȘI DEZVOLTARE

      Articolul 1 din Acordul privind înființarea Băncii se modifică după cum urmează (textul nou este marcat cu caractere cursive):

         „Articolul 1
         Scop
         Prin contribuirea la progresul și reconstrucția economică, Banca are drept scop sprijinirea tranziției către economia de piață și promovarea inițiativei private și a spiritului antreprenorial în țările din Europa Centrală și de Est care se angajează să respecte și care pun în aplicare principiile democrației pluripartite, ale pluralismului și ale economiei de piață. Sub rezerva acelorași condiții, obiectivul Băncii poate fi, de asemenea, pus în aplicare în Mongolia și în țările membre din sudul și estul Mării Mediterane, conform deciziei Băncii ca urmare a votului afirmativ a cel puțin două treimi dintre guvernatori, reprezentând nu mai puțin de trei sferturi din totalul voturilor atribuite membrilor. În consecință, orice trimitere în prezentul acord și anexele sale la «țări din Europa Centrală și de Est», la «țară beneficiară (țări beneficiare)» sau la «țară membră beneficiară (țări membre beneficiare)» se referă la Mongolia, precum și la fiecare dintre țările din sudul și estul Mării Mediterane.”

      Articolul 18 din Acordul privind înființarea Băncii se modifică după cum urmează (textul nou este marcat cu caractere cursive):

         „Articolul 18
         Fonduri speciale

                     (i)

                     Banca poate accepta administrarea fondurilor speciale destinate să servească scopului și care face parte din funcțiile Băncii în țările beneficiare și în țările potențial beneficiare. Costurile complete ale administrării oricăror astfel de fonduri speciale sunt suportate din acest fond special.

                     (ii)

                     În sensul punctului (i), Consiliul guvernatorilor poate decide, la solicitarea unui membru care nu reprezintă o țară beneficiară, că membrul respectiv se califică pentru statutul de țară potențial beneficiară pentru o perioadă de timp limitată și în condiții care sunt considerate adecvate. O astfel de decizie trebuie luată ca urmare a votului afirmativ a cel puțin două treimi dintre guvernatori, reprezentând nu mai puțin de trei sferturi din totalul voturilor atribuite membrilor.

                     (iii)

                     Decizia de a permite unui membru să se califice pentru statutul de țară potențial beneficiară poate fi luată numai în cazul în care respectivul membru este în măsură să îndeplinească cerințele pentru a deveni țară beneficiară. Aceste cerințe sunt cele prevăzute de articolul 1 din prezentul acord la momentul luării deciziei sau la momentul intrării în vigoare a unei modificări care a fost deja aprobată de Consiliul guvernatorilor la momentul deciziei în cauză.

                     (iv)

                     Dacă o țară potențial beneficiară nu a devenit țară beneficiară la sfârșitul perioadei menționate la paragraful (ii), Banca își încheie imediat toate operațiunile speciale desfășurate în țara respectivă, cu excepția celor legate de lichidarea ordonată, conservarea și prezervarea activelor fondului special și de îndeplinirea obligațiilor conexe.

               (2)   Fondurile speciale acceptate de Bancă pot fi folosite în țările beneficiare și în țările potențial beneficiare în orice mod și în orice termeni și condiții, în conformitate cu scopul și funcțiile Băncii, cu celelalte dispoziții relevante ale prezentului acord și cu acordul sau acordurile care reglementează astfel de fonduri.
         (3)   Banca adoptă normele și regulamentele impuse de instituirea, administrarea și folosirea fiecărui fond special. Aceste norme și regulamente trebuie să fie compatibile cu dispozițiile prezentului acord, cu excepția celor aplicabile doar operațiunilor curente ale Băncii.”


title: Decizia Consiliului din 4 martie 2002 privind încheierea celui de-al patrulea amendament la Protocolul de la Montreal privind substanțele care epuizează stratul de ozon

text:
Anunţ juridic important

|

32002D0215

Jurnalul Oficial L 072 , 14/03/2002 p. 0018 - 0019 ediţie specială în limba cehă capitol 11 volum 41 p. 44  - 45 ediţie specială în limba estonă capitol 11 volum 41 p. 44  - 45 ediţie specială în limba maghiară capitol 11 volum 41 p. 44  - 45 ediţie specială în limba lituaniană capitol 11 volum 41 p. 44  - 45 LV.ES capitol 11 volum 41 p. 44  - 45 MT.ES capitol 11 volum 41 p. 44  - 45 PL.ES capitol 11 volum 41 p. 44  - 45 SK.ES capitol 11 volum 41 p. 44  - 45 ediţie specială în limba slovenă capitol 11 volum 41 p. 44  - 45

		20020304Decizia Consiliuluidin 4 martie 2002privind încheierea celui de-al patrulea amendament la Protocolul de la Montreal privind substanțele care epuizează stratul de ozon(2002/215/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 175 alineatul (1), coroborat cu articolul 300 alineatul (2) prima teză și articolul 300 alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât:(1) Comunitatea, în temeiul responsabilităților sale privind mediul, a devenit, prin Decizia 88/540/CEE [3], parte la Convenția de la Viena privind protecția stratului de ozon și la Protocolul de la Montreal privind substanțele care epuizează stratul de ozon și a aprobat primul amendament la respectivul protocol prin Decizia 91/690/CEE [4], al doilea amendament la respectivul protocol prin Decizia 94/68/CE [5] și al treilea amendament la respectivul protocol prin Decizia 2000/646/CE [6].(2) Datele recente indică faptul că, pentru protecția adecvată a stratului de ozon, este necesar un grad mai ridicat de control asupra schimburilor comerciale cu substanțe care epuizează stratul de ozon decât cel prevăzut de Protocolul de la Montreal, astfel cum a fost modificat în 1997. Aceleași date indică faptul că ar trebui luate măsuri suplimentare pentru reducerea producției de substanțe care epuizează stratul de ozon, în special hidroclorofluorocarburi și substanțe noi.(3) Un al patrulea amendament la Protocolul de la Montreal, care prevede această reglementare și aceste măsuri, a fost adoptat de părți în decembrie 1999 la Beijing.(4) Comisia a participat, în numele Comunității, la negocierea și la adoptarea respectivului amendament.(5) Comunitatea adoptă măsuri în domeniul reglementat de modificare, în special prin Regulamentul (CE) nr. 2037/2000 al Parlamentului European și al Consiliului din 29 iunie 2000 privind substanțele care epuizează stratul de ozon [7], și ar trebui, prin urmare, să își asume angajamente internaționale în domeniul respectiv.(6) Este necesară aprobarea de către Comunitate a celui de-al patrulea amendament la Protocolul de la Montreal, deoarece acesta conține dispoziții privind producția și comerțul cu substanțe reglementate între Comunitate și alte părți, iar punerea în aplicare a acestora este responsabilitatea Comunității,DECIDE:Articolul 1Al patrulea amendament la Protocolul de la Montreal privind substanțele care epuizează stratul de ozon se aprobă în numele Comunității.Textul amendamentului se atașează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să depună instrumentul de aprobare a acestui al patrulea amendament, în numele Comunității, la Secretarul General al Organizației Națiunilor Unite, în conformitate cu dispozițiile articolului 13 din Convenția de la Viena privind protejarea stratului de ozon, coroborat cu articolul 3 din al patrulea amendament la Protocolul de la Montreal.Articolul 3Prezenta decizie se publică în Jurnalul Oficial al Comunităților Europene.Adoptată la Bruxelles, 4 martie 2002.Pentru ConsiliuPreședinteleJ. Matas I Palou[1] JO C 213 E, 31.7.2001, p. 251.[2] Aviz adoptat la 2.10.2001 (nepublicat încă în Jurnalul Oficial).[3] JO L 297, 31.10.1988, p. 8.[4] JO L 377, 31.12.1991, p. 28.[5] JO L 33, 7.2.1994, p. 1.[6] JO L 272, 25.10.2000, p. 26.[7] JO L 244, 29.9.2000, p. 1.--------------------------------------------------20020304ANEXĂAMENDAMENT LA PROTOCOLUL DE LA MONTREAL PRIVIND SUBSTANȚELE CARE EPUIZEAZĂ STRATUL DE OZONArticolul 1ModificareA. Articolul 2 alineatul (5)La articolul 2 alineatul (5) din protocol, cuvintele:"Articolele 2A-2E"se înlocuiesc cu:"Articolele 2A-2F".B. Articolul 2 alineatul (8) litera (a) și alineatul (11)La articolul 2 alineatul (8) litera (a) și alineatul (11) din protocol, cuvintele:"Articolele 2A-2H"se înlocuiesc cu:"Articolele 2A-2I".C. Articolul 2F alineatul (8)După articolul 2F alineatul (7) din protocol se introduce următorul alineat:"(8) Pe durata perioadei de 12 luni începând cu 1 ianuarie 2004 și, după această perioadă, pe durata fiecărei perioade de 12 luni, fiecare parte care produce una sau mai multe substanțe se asigură că nivelul calculat de producție a substanțelor reglementate din grupa I din anexa C nu depășește anual media egală cu:(a) suma nivelului său de consum al substanțelor reglementate din grupa I din anexa C calculat în 1989 și a 2,8 % din nivelul său de consum de substanțe reglementate din grupa I din anexa A calculat în 1989 și(b) suma nivelului său de producție a substanțelor reglementate din grupa I din anexa C calculat în 1989 și a 2,8 % din nivelul său de producție de substanțe din grupa I din anexa A calculat în 1989.Cu toate acestea, pentru a satisface necesitățile interne de bază ale părților menționate în articolul 5 alineatul (1), nivelul de producție calculat poate depăși această limită cu până la 10 % din nivelul de producție calculat pentru substanțele reglementate din grupa I din anexa C sus-mentionate."D. Articolul 2IDupă articolul 2H din protocol se introduce următorul articol:"Articolul 2IBromoclorometanPe durata perioadei de 12 luni începând cu 1 ianuarie 2002 și, după această perioadă, pe durata fiecărei perioade de 12 luni, fiecare parte se asigură că nivelul său calculat de consum și de producție a substanțelor reglementate din grupa III din anexa C se reduce la zero. Prezentul alineat se aplică, cu excepția cazului în care părțile decid să autorizeze nivelul de consum sau de producție necesar pentru satisfacerea necesităților pe care le consideră esențiale."E. Articolul 3La articolul 3 din protocol, cuvintele:"Articolele 2, 2A-2H"se înlocuiesc cu:"Articolele 2, 2A-2I".F. Articolul 4 alineatele (1d) și (1e)La articolul 4 din protocol, după alineatul (1) c), se introduc următoarele alineate:"(1d) Începând cu 1 ianuarie 2004, fiecare parte interzice importul de substanțe reglementate din grupa I din anexa C din orice stat care nu este parte la prezentul protocol.(1e) În termen de un an de la intrarea în vigoare a prezentului alineat, fiecare parte interzice importul substanțelor reglementate din grupa III din anexa C din orice stat care nu este parte la prezentul protocol."G. Articolul 4 alineatele (2d) și (2e)La articolul 4 din protocol, după alineatul (2c), se introduc următoarele alineate:"(2d) Începând cu 1 ianuarie 2004, fiecare parte interzice importul de substanțe reglementate din grupa I din anexa C din orice stat care nu este parte la prezentul protocol.(2e) În termen de un an de la intrarea în vigoare a prezentului alineat, fiecare parte interzice importul substanțelor reglementate din grupa III din anexa C din orice stat care nu este parte la prezentul protocol."H. Articolul 4 alineatele (5)-(7)La articolul 4 alineatele (5)-(7) din protocol, cuvintele:"anexele A și B, în grupa II din anexa C și anexa E"se înlocuiesc cu:"anexele A, B, C și E".I. Articolul 4 alineatul (8)La articolul 4 alineatul (8) din protocol, cuvintele:"Articolele 2A-2E, articolele 2G și 2H"se înlocuiesc cu:"Articolele 2A-2I".J. Articolul 5 alineatul (4)La articolul 5 alineatul (4) din protocol, cuvintele:"Articolele 2A-2H"se înlocuiesc cu:"Articolele 2Aa-2I".K. Articolul 5 alineatele (5) și (6)La articolul 5 alineatele (5) și (6) din protocol, cuvintele:"Articolele 2A-2E"se înlocuiesc cu:"Articolele 2A-2E și articolul 2I".L. Articolul 5 alineatul (8b) litera (a)La sfârșitul articolului 5 alineatul (8b) litera (a) din protocol se introduce următoarea teză:"Începând cu 1 ianuarie 2016 fiecare parte prevăzută la alineatul (1) din prezentul articol îndeplinește măsurile restrictive prevăzute la articolul 2F alineatul (8) și, ca bază a conformității cu aceste măsuri restrictive, utilizează media nivelurilor de producție și consum calculate în 2015;".M. Articolul 6La articolul 6 din protocol, cuvintele:"Articolele 2A-2H"se înlocuiesc cu:"Articolele 2A-2I".N. Articolul 7 alineatul (2)La articolul 7 alineatul (2) din protocol, cuvintele:"anexele B și C"se înlocuiesc cu:"în anexa B și în grupele I și II din anexa C".O. Articolul 7 alineatul (3)După prima teză din articolul 7 alineatul (3) din protocol se introduce următoarea teză:"Fiecare parte comunică secretariatului date statistice privind cantitățile anuale din substanțele reglementate menționate la anexa E utilizate în caz de carantină și de inspecție înaintea expedierii."P. Articolul 10 alineatul (1)La articolul 10 alineatul (1) din protocol, cuvintele:"Articolele 2A-2E"se înlocuiesc cu:"Articolele 2A-2E și articolul 2I".Q. Articolul 17La articolul 17 din protocol, cuvintele:"Articolele 2A-2H"se înlocuiesc cu:"Articolele 2A-2I".R. Anexa CLa anexa C la protocol se introduce următoarea grupă:"Grupa | Substanța | Număr de izomeri | Potențial de epuizare a ozonului |Grupa III | | | |CH2BrCl | Bromoclorometan | 1 | 0,12" |Articolul 2Relația cu amendamentul din 1997Nici un stat sau nici o organizație regională de integrare economică nu poate depune un instrument de ratificare, acceptare, aprobare sau aderare la prezentul amendament dacă nu a depus anterior sau simultan un instrument similar pentru amendamentul adoptat la a noua reuniune a părților de la Montreal, din 17 septembrie 1997.Articolul 3Intrarea în vigoare(1) Prezentul amendament intră în vigoare la 1 ianuarie 2001, sub rezerva depunerii la această dată a unui număr de minimum 20 de instrumente de ratificare, acceptare sau aprobare a modificării de către state sau organizațiile regionale de integrare economică care sunt părți la Protocolul de la Montreal privind substanțele care epuizează stratul de ozon. În cazul neîndeplinirii acestei condiții până la data menționată anterior, prezentul amendament intră în vigoare în a 90-a zi de la data la care s-a îndeplinit condiția.(2) În sensul alineatului (1), nici un instrument depus de o organizație regională de integrare economică nu este considerat adițional la cele depuse de statele membre ale organizației respective.(3) După intrarea în vigoare a prezentului amendament, în conformitate cu prevederile alineatului (1), acesta intră în vigoare pentru orice altă parte la protocol în a 90-a zi de la depunerea instrumentului propriu de ratificare, acceptare sau aprobare.--------------------------------------------------


title: 2013/478/UE: Decizia Comisiei din 27 septembrie 2013 de modificare a Deciziei 1999/352/CE, CECO, Euratom de instituire a Oficiului European de Luptă Antifraudă

text:
               28.9.2013

               RO

               Jurnalul Oficial al Uniunii Europene

               L 257/19

         DECIZIA COMISIEI
   din 27 septembrie 2013
   de modificare a Deciziei 1999/352/CE, CECO, Euratom de instituire a Oficiului European de Luptă Antifraudă
   (2013/478/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 249,
   întrucât:

               (1)

               Instituțiile și statele membre acordă o importanță sporită protecției intereselor financiare ale Uniunii și combaterii fraudei și a altor activități ilegale care dăunează intereselor financiare ale Uniunii, iar importanța măsurilor în acest sens este confirmată de articolul 325 din Tratatul privind funcționarea Uniunii Europene.

               (2)

               Decizia 1999/352/CE, CECO, Euratom a Comisiei (1) ar trebui să fie modificată ca urmare a intrării în vigoare a Regulamentului (UE, Euratom) nr. 883/2013 al Parlamentului European și al Consiliului (2).

               (3)

               Sarcinile Oficiului ar trebui să includă pregătirea unor acte cu putere de lege și norme administrative în domeniul de activitate al Oficiului, inclusiv a instrumentelor relevante care intră sub incidența titlului V din Tratatul privind funcționarea Uniunii Europene și a instrumentelor aplicabile în domeniul protecției monedei euro împotriva falsificării. Sarcinile Oficiului ar trebui, de asemenea, să continue să includă formarea și asistența tehnică pentru protecția monedei euro împotriva falsificării.

               (4)

               Oficiul ar trebui să ia parte la activitățile organismelor și ale asociațiilor internaționale specializate în combaterea fraudei și a corupției, în special în scopul schimbului de cele mai bune practici.

               (5)

               Comisia ar trebui să evalueze necesitatea revizuirii prezentei decizii în eventualitatea instituirii unui parchet european,

         ADOPTĂ PREZENTA DECIZIE:
   Articolul 1
   Decizia 1999/352/CE, CECO, Euratom se modifică după cum urmează:

               1.

               La articolul 1, a doua teză se elimină.

               2.

               Articolul 2 se modifică după cum urmează:

                           (a)

                           la alineatul (1), „Comunitate” se înlocuiește cu „Uniune”;

                           (b)

                           la alineatul (2) se adaugă următoarea a doua teză:
                           „Acest lucru include acordarea de sprijin pentru îmbunătățirea protecției monedei euro împotriva falsificării, prin intermediul formării și al asistenței tehnice.”;

                           (c)

                           la alineatul (3) se adaugă următoarea teză:
                           „Acest lucru poate include participarea la activitățile organismelor și ale asociațiilor internaționale specializate în combaterea fraudei și a corupției, în special în scopul schimbului de cele mai bune practici.”;

                           (d)

                           alineatul (4) se înlocuiește cu următorul text:
                           „(4)   Oficiul răspunde de pregătirea unor inițiative legislative și de reglementare ale Comisiei, având drept scop combaterea fraudei, astfel cum se menționează la alineatul (1), precum și protecția monedei euro împotriva falsificării.”

               3.

               Articolul 3 se modifică după cum urmează:

                           —

                           „directorul” se înlocuiește cu „directorul general”.

               4.

               Articolul 4 se modifică după cum urmează:

                           —

                           în versiunea în limba engleză a textului, „Surveillance Committee” se înlocuiește cu „Supervisory Committee”;

                           —

                           „Comunitate” se înlocuiește cu „Uniune”.

               5.

               Articolul 5 se înlocuiește cu următorul text:
               „Articolul 5
               Directorul general
               (1)   Oficiul este condus de un director general. Acesta este numit de Comisie, în conformitate cu procedura prevăzută la alineatul (2). Mandatul directorului general este de șapte ani și nu poate fi reînnoit.
               Directorul general răspunde de desfășurarea investigațiilor efectuate de oficiu.
               (2)   Pentru a numi un nou director general, Comisia publică o cerere de candidaturi în Jurnalul Oficial al Uniunii Europene. Publicarea acestei cereri are loc cel târziu cu șase luni înainte de încheierea mandatului directorului general în exercițiu. După emiterea unui aviz favorabil de către Comitetul de supraveghere privind procedura de selecție utilizată de Comisie, Comisia întocmește o listă a candidaților care au calificările corespunzătoare. După consultări cu Parlamentul European și cu Consiliul, Comisia numește directorul general.
               (3)   În ceea ce privește directorul general, Comisia își exercită atribuțiile ce revin autorității împuternicite să facă numiri. Orice decizie privind inițierea, în temeiul articolului 3 alineatul (1) litera (c) din anexa IX la Statutul Funcționarilor, a procedurii disciplinare împotriva directorului general trebuie luată printr-o decizie motivată a Comisiei, după consultarea Comitetului de supraveghere. Decizia se comunică, spre informare, Parlamentului European, Consiliului și Comitetului de supraveghere.”

               6.

               Articolul 6 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   Directorul general al oficiului exercită, în ceea ce privește personalul oficiului, atribuțiile de autoritate împuternicită să facă numiri și de autoritate împuternicită să încheie contracte de muncă ce i-au fost delegate. Acesta poate să subdelege aceste atribuții. În conformitate cu Regimul aplicabil celorlalți agenți, directorul general stabilește condițiile și detaliile privind recrutarea, mai ales în ceea ce privește durata contractelor și prelungirea lor.”;

                           (b)

                           alineatul (2) se înlocuiește cu următorul text:
                           „(2)   După consultarea Comitetului de supraveghere, directorul general transmite directorului general al DG BUDG un proiect preliminar de buget, pentru a fi inclus în anexa privind oficiul, la secțiunea «Comisia» din bugetul general al Uniunii Europene.”;

                           (c)

                           alineatul (3) se înlocuiește cu următorul text:
                           „(3)   Directorul general acționează ca ordonator de credite în execuția creditelor bugetare menționate în anexa privind oficiul, la secțiunea «Comisia» din bugetul general al Uniunii Europene, și a creditelor de la rubricile bugetare «Antifraudă», pentru care a primit o delegare a competențelor în Regulile interne de execuție a bugetului general. Directorul general poate să subdelege aceste atribuții membrilor personalului cărora li se aplică Statutul funcționarilor Uniunii Europene sau Regimul aplicabil celorlalți agenți ai Uniunii Europene, în conformitate cu regulile interne mai sus menționate.”;

                           (d)

                           alineatul (4) se înlocuiește cu următorul text:
                           „(4)   Deciziile Comisiei privind organizarea sa internă se aplică oficiului în măsura în care sunt compatibile cu dispozițiile privind oficiul adoptate de organul legislativ al Uniunii și cu prezenta decizie.”

               7.

               La articolul 7, ultima teză se elimină.

         Articolul 2
   Prezenta decizie intră în vigoare în prima zi a lunii care urmează publicării sale în Jurnalul Oficial al Uniunii Europene.

      Adoptată la Bruxelles, 27 septembrie 2013.

            Pentru Comisie

            Președintele

         José Manuel BARROSO

      (1)  Decizia 1999/352/CE, CECO, Euratom a Comisiei din 28 aprilie 1999 de instituire a Oficiului European de Luptă Antifraudă (OLAF) (JO L 136, 31.5.1999, p. 20).

      (2)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).


title: Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020

text:
               25.6.2015

               RO

               Jurnalul Oficial al Uniunii Europene

               L 159/70

         DECIZIA (UE) 2015/994 A CONSILIULUI
   din 23 iunie 2015
   de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 300 alineatul (3) și articolul 305,
   având în vedere Decizia 2014/930/UE a Consiliului din 16 decembrie 2014 cu privire la stabilirea componenței Comitetului Regiunilor (1),
   având în vedere propunerea statului membru,
   întrucât:

               (1)

               Articolul 300 alineatul (3) din tratat prevede că membrii sau supleanții din cadrul Comitetului Regiunilor, pe lângă faptul că sunt reprezentanții colectivităților regionale sau locale, fie sunt titularii unui mandat electoral în cadrul unei autorități regionale sau locale, fie sunt răspunzători din punct de vedere politic în fața unei adunări alese.

               (2)

               Articolul 305 din tratat prevede numirea de către Consiliu, pentru o perioadă de cinci ani, a membrilor Comitetului Regiunilor și a unui număr egal de supleanți, în conformitate cu propunerile fiecărui stat membru.

               (3)

               Întrucât mandatul membrilor și al supleanților din cadrul Comitetului Regiunilor a expirat la 25 ianuarie 2015, a fost necesară numirea unor noi membri și supleanți.

               (4)

               La 26 ianuarie 2015, Consiliul a adoptat Decizia (UE) 2015/116 (2) de numire a membrilor și supleanților propuși de către guvernele belgian, bulgar, ceh, danez, estonian, irlandez, elen, spaniol, francez, croat, italian, cipriot, leton, lituanian, luxemburghez, ungar, maltez, olandez, austriac, portughez, român, sloven, slovac, finlandez și suedez, a 23 de membri și 23 de supleanți propuși de guvernul german și a 18 membri și 16 supleanți propuși de guvernul polonez, pentru perioada cuprinsă între 26 ianuarie 2015 și 25 ianuarie 2020. Membrii și supleanții ale căror nominalizări nu au fost comunicate Consiliului până la 22 ianuarie 2015 nu au putut fi incluși în Decizia (UE) 2015/116.

               (5)

               La 5 februarie 2015, Consiliul a adoptat Decizia (UE) 2015/190 (3) de numire a membrului și a supleantului rămași propuși de guvernul Germaniei, precum și a membrilor și a supleanților propuși de guvernul Regatului Unit.

               (6)

               După adoptarea Deciziilor (UE) 2015/116 și (UE) 2015/190, posturile a trei membri polonezi și a cinci supleanți polonezi au rămas vacante.

               (7)

               La 29 mai 2015, o listă cuprinzând trei membri și șase supleanți propusă de guvernul polonez a fost înaintată Consiliului. Această listă include un al șaselea supleant, dat fiind că dl Marek Karol OLSZEWSKI, care anterior a fost supleant, ar trebui să fie numit în calitate de membru în cadrul Comitetului Regiunilor. Respectivii membri și supleanți ar trebui să fie numiți pentru aceeași perioadă cuprinsă între 26 ianuarie 2015 și 25 ianuarie 2020, ca și membrii și supleanții numiți prin Deciziile (UE) 2015/116 și (UE) 2015/190. Prezenta decizie ar trebui, prin urmare, să se aplice retroactiv, începând cu 26 ianuarie 2015,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru perioada 26 ianuarie 2015-25 ianuarie 2020:

               —

               în calitate de membri, persoanele propuse de statul membru în anexa I;

               —

               în calitate de supleanți, persoanele propuse de statul membru în anexa II.

         Articolul 2
   Prezenta decizie intră în vigoare la data adoptării.
   Se aplică de la 26 ianuarie 2015.

      Adoptată la Luxemburg, 23 iunie 2015.

            Pentru Consiliu

            Președintele

         E. RINKĒVIČS

      (1)  JO L 365, 19.12.2014, p. 143.

      (2)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (3)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      ANEXA I

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

         POLSKA

                  Paweł GRZYBOWSKI

                     burmistrz miasta Rypin

                  Marek Karol OLSZEWSKI

                     wójt gminy Lubicz

                  Sławomir SOSNOWSKI

                     radny województwa lubelskiego

      ANEXA II

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANNEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

         POLSKA

                  Rafał Piotr BRUSKI

                     prezydent miasta Bydgoszczy

                  Marian Adam BURAS

                     wójt gminy Morawica

                  Marcin OCIEPA

                     radny miasta Opola

                  Krzysztof PASZYK

                     radny województwa wielkopolskiego

                  Cezary PRZYBYLSKI

                     radny województwa dolnośląskiego

                  Grzegorz WOLNIK

                     radny województwa śląskiego


title: 2012/676/UE: Decizia Consiliului din 29 octombrie 2012 de numire a unui membru elen și a unui supleant elen în cadrul Comitetului Regiunilor

text:
               1.11.2012

               RO

               Jurnalul Oficial al Uniunii Europene

               L 305/26

         DECIZIA CONSILIULUI
   din 29 octombrie 2012
   de numire a unui membru elen și a unui supleant elen în cadrul Comitetului Regiunilor
   (2012/676/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului elen,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Panagiotis PSOMIADIS. Un post de supleant va deveni vacant ca urmare a numirii domnului Spyridon SPYRIDON în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           domnul Spyridon SPYRIDON, Περιφερειακός Σύμβουλος Αττικής;

                     și

               (b)

               în calitate de supleant:

                           —

                           domnul Dimitrios PETROVITS, Περιφερειακός Σύμβουλος Ανατολικής Μακεδονίας-Θράκης.

         Articolul 2
   Prezenta decizie intră în vigoare la data adoptării.

      Adoptată la Luxemburg, 29 octombrie 2012.

            Pentru Consiliu

            Președintele

         E. FLOURENTZOU

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.